Kevin Keegan

Joseph Kevin Keegan (gebore 14 Februarie 1951) is ’n voormalige Engelse sokkerspeler en afrigter. Met die byname "King Kev" of "Mighty Mouse" is hy erken vir sy dribbelvaardigheid, sowel as sy afronding en teenwoordigheid in die lug. Hy word beskou as een van die grootste spelers van alle tye.

 Spelerloopbaan 

Hy het in 1968 sy debuut gemaak vir Scunthorpe United. Drie jaar en 120 wedstryde later is hy na Liverpool oorgedra. Daar het hy sewe seisoene gespeel en ’n van die topaanvallers in Europa geword. Hy het 230 wedstryde vir Liverpool gespeel en 68 doele aangeteken. Keegan het met Liverpool drie keer die Engels kampioenskap gewen, twee keer die UEFA-beker verower en in 1977 die Europabeker gewen. In 1974 het hy twee doele in die FA Cup-eindstryd teen Newcastle United aangeteken.

In 1977 het Keegan na Hamburger SV vertrek, waarmee hy twee keer Wes-Duitsland se kampioen geword het en weer ’n Europabeker-eindstryd bereik het, maar dit verloor het teen Nottingham Forest. In 1980 het hy na Engeland teruggekeer en nog vir Southampton en Newcastle United gespeel. Hy het in 1984 sy spelersloopbaan beëindig; in sy afskeidwedstryd het hy weer ’n doel aangeteken.

Keegan het vir die eerste keer vir die Engelse nasionale span gespeel in 1973. Hy het 63 internasionale wedstryde gespeel en 21 doele aangeteken. Alhoewel Engelse klubs in sy tyd baie suksesvol in Europa was, het dit tot 1980 geneem voordat hy aan ’n internasionale toernooi deelgeneem het, die Europese Kampioenskap in Italië. Beide daar en tydens die Wêreldbekertoernooi in 1982 het Engeland egter geen betekenisvolle rol gespeel nie. Na daardie Wêreldbekertoernooi is hy deur die nuwe bondsafrigter, Bobby Robson, nie meer vir die nasionale span gekies nie.

Kevin Keegan is twee keer as Europese Sokkerspeler van die Jaar gekies, in 1978 en 1979. In 2004 het Pelé hom as een van die 100 beste, nog lewende spelers aangewys.

 Afrigterloopbaan 

Na sy spelerloopbaan het Keegan vir sewe jaar in Spanje gewoon, waar hy hoofsaaklik gholf gespeel het. In 1992 het hy teruggekeer na die sokkerwêreld en afrigter van Newcastle United geword. Hy het die span van degradasie gered en die klub van Noord-Engeland na promosie na die Premierliga gelei. In die eerste seisoen onder sy leiding op die hoogste vlak het Newcastle as derde op die punteleer geëindig. Na die tweede plek in die seisoen 1995/96 het hy op 7 Januarie 1997 sy bedanking ingedien, met die verklaring dat hy homself nie in staat geag het om die klub na groter hoogtes te neem nie. ’n Week later het die klubleiding die Skotse voormalige Liverpool-speler Kenny Dalglish as sy opvolger aangewys.

Keegan was daarna ’n jaar afrigter van Fulham in die tweede divisie, alhoewel hy by die Londense klub begin het as “chief operating officer”, met Ray Wilkins as hoofafrigter. Sy aanstelling het ’n paar maande ná die oorname van die klub deur Harrods-eienaar Mohamed Al-Fayed gevolg, wat vir Keegan £10 miljoen beskikbaar gestel het om daardie seisoen op spelers te bestee. Fulham het sesde geëindig op die punteleer (seisoen 1997/98), maar Wilkins is net voor die eerste wedstryd in die promosie-/degradasie-nakompetisie ontslaan, waarna Keegan die taak as hoofafrigter oorgeneem het. Hy het egter nie daarin geslaag om die span verby Grimsby Town te lei nie.

In 1999 moes die Engelse bondsafrigter Glenn Hoddle bedank na kontroversiële opmerkings oor gestremdes. Keegan het hom opgevolg en onder hom het die span vir Europese Kampioenskap in 2000, wat deur Nederland en België aangebied is, gekwalifiseer. Engeland het aan hierdie toernooi begin met ’n 3–2-nederlaag teen Portugal, alhoewel hulle ná 17 minute ’n 2–0-voorsprong gehad het. Engeland het in hul volgende wedstryd Duitsland met 1–0 verslaan, die eerste Engelse oorwinning teen Duitsland in ’n kompetitiewe wedstryd sedert die Wêreldbeker-eindstryd van 1966. In die laaste groepwedstryd teen Roemenië het Engeland weer 3–2 verloor, hierdie keer ná ’n 2–1-voorsprong, en hul hoop om die kwarteindronde te bereik, was daarmee verby. Ondanks hierdie teleurstelling het Keegan steeds aan die hoof van die nasionale span gebly. Keegan is egter in Oktober van dieselfde jaar verplig om sy bedanking in te dien ná die span by die Wembley-stadion teen Duitsland verloor het in ’n kwalifiserende wedstryd vir die Wêreldbekertoernooi in 2002. Hy is opgevolg deur Sven-Göran Eriksson.

Hy het in 2001 afrigter van Manchester City geword, wat hy in sy eerste seisoen na promosie gelei het. Die klub kon egter op die hoogste vlak nie presteer nie, en op 10 Maart 2005 het Keegan afgetree. Op 16 Januarie 2007 is Keegan weer afrigter van Newcastle United. Op 4 September 2008 het Keegan self besluit om by Newcastle op te hou; hy was nie saam met die klub se oordragbeleid nie en het bedank.

 Verwysings 

Kategorie:Engelse sokkerspelers
Kategorie:Geboortes in 1951
Kategorie:Lewende mense